பலேடியம்(II) சல்பைடு

பலேடியம்(II) சல்பைடு (Palladium(II) sulfide) என்பது  PdS என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். பலேடியமும் கந்தகமும் சேர்ந்து இச்சேர்மம் உருவாகிறது. பிற பலேடியம், பிளாட்டினம் சால்கோசனைடுகள் போல பலேடியம்(II) சல்பைடும் சிக்கலான கட்டமைப்பையும் மின்னியல், காந்தவியல் பண்புகளையும் கொண்டுள்ளது. 

 தயாரிப்பு 
பலேடியம் +2 என்ற ஆக்சிசனேற்ற நிலையில் உள்ள சேர்மத்தின் நீரிய கரைசலில் ஐதரசன் சல்பைடு வாயுவைச் செலுத்தும் போது பலேடியம்(II) சல்பைடு உருவாகிறது.:

Pd2+ + H2S → PdS + 2H+

1813 ஆம் ஆண்டில் வேதியியலாளர் பெர்சிலியசு பலேடியத்தை நேரடியாக கந்தகத்துடன் சேர்த்து வினைபுரியச் செய்தும் இதை தயாரித்தார்.

Pd + S → PdS

கட்டமைப்பு 
பலேடியம்(II) சல்பைடின் படிகக் கட்டமைப்பானது தோராயமாக சதுரத்தள பலேடியம் மையங்களும் நான்முகி கந்தக மையங்களும் கொண்டதாக படிகமாகிறது.

 வினைகள் 
மிகையளவு கந்தகத்துடன் பலேடியம்(II) சல்பைடு சேர்க்கப்பட்டு சூடுபடுத்தப்பட்டால் பலேடியம் இரு சல்பைடு உருவாகிறது:

PdS + S → PdS2

 தொடர்புடைய சேர்மங்கள் 
Pd-S பிணைப்பு கொண்ட Pd4S, Pd2.8S, Pd2.2S,PdS2 போன்ற வேறு பல சேர்மங்களும் அறியப்படுகின்றன. பிராக்கைட்டு என்ற கனிமம் (Pt, Pd, Ni)S  என்ற தனிம இயைபை கொண்டு PdS உடன் உருவொத்த சேர்மமாக உள்ளது.

 மேற்கோள்கள் 

பகுப்பு:பலேடியம் சேர்மங்கள்
பகுப்பு:மோனோசல்பைடுகள்